Bagdad 15. apríla (TASR) - Irackí lídri a Organizácia Spojených národov začali pracovať na obnove Babylonu, ležiaceho približne 90 kilometrov južne od Bagdadu.
Z tejto legendárnej starovekej lokality by sa podľa Imada Laftu al-Bajátího, starostu neďalekej Hilly, malo stať atraktívne turistické centrum.
"Chcem, aby tam boli reštaurácie, obchody so suvenírmi a veľké parkoviská. A keď Alah dá, možno aj hotel Holiday Inn," predostrel starosta svoje odvážne plány americkému odbornému časopisu Archaeology.
Babylon je v súčasnosti všade poznačený stopami modernej vojenskej okupácie. Archeológovia tvrdia, že americkí vojaci dokonca používali ťažkú hlinu s neoceniteľnými historickými pamiatkami ako prídavný materiál do pieskových vriec.